text: Scooter i alvorlig soloulykke
  19 juni 2016 kl. 09.39
  Søndag morgen kørte en mand galt på sin scooter i Padborg. Han blev hurtigt sendt mod sygehuset i en ambulance
  Omkring klokken 08:35 kørte en mand galt på sin scooter i Padborg. Det skete på Jernbanegade tæt på stationen. Kort tid efter ulykken blev manden hastet til Aabenraa Sygehus i en ambulance.
  - Det var et solouheld. Det er blevet vurderet, at manden har slået hovedet, og han er derfor kørt til sygehuset. Manden havde ikke styrthjelm på, siger vagtchef ved Syd- og Sønderjyllands Politi Ivan Goor Jensen til TV SYD.
  Scooterføreren er søndag eftermiddag blevet udskrevet fra sygehuset, og ifølge vagtchefen er han ikke kommet så slemt tilskade som først antaget.
  Politiet er lige nu i gang med at undersøge, hvordan ulykken skete. Det fortæller vagtchef Ivan Goor Jensen til TV SYD.
  - Vi undersøger scooteren, for at finde ud af, om der var noget galt med den, og om den var skyld i ulykken. Og så har vi taget blodprøver af manden på scooteren. Det er en mulighed, at han har været påvirket af noget, siger Ivan Goor Jensen til TV SYD.
  